Diari Oficial de la Generalitat Valenciana


Sumari del DOGV 2494, del 25-04-1995 (1995/834491)

ORDRE de 6 d'abril de 1995, de la Conselleria de Cultura, per la qual es convoca concurs públic per a la concessió de subvencions a associacions juvenils i entitats prestadores de serveis a la joventut de la Comunitat Valenciana per a 1995.
------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1995/04/06/(3)/dof/vci/html**

### Dades del document

Número de DOGV
:   2494

Data del DOGV
:   25-04-1995

Secció del DOGV
:   DISPOSICIONS GENERALS

Número del document
:   1995/834491


Data del document
:   06-04-1995

Organisme emissor
:   Conselleria de Cultura

Tipus de document
:   Ordre

ORDRE de 6 d'abril de 1995, de la Conselleria de Cultura, per la qual es convoca concurs públic per a la concessió de subvencions a associacions juvenils i entitats prestadores de serveis a la joventut de la Comunitat Valenciana per a 1995.   
La Llei de la Generalitat Valenciana 4/1989, de 26 de juny, de creació de l'Institut Valencià de la Joventut, assenyala entre les funcions d'aquest organisme el suport econòmic a la realització de les iniciatives i els projectes de les associacions juvenils inscrites en el cens d'associacions juvenils de la Comunitat Valenciana.  
Per això, i fent ús de les competències que em confereix l'article 35 de la Llei 5/1983, de la Generalitat Valenciana, de 30 de desembre, del Govern Valencià,  
ORDENE:  
Primer  
Es convoca concurs públic per a la concessió de subvencions a associacions juvenils i entitats prestadores de serveis a la joventut de la Comunitat Valenciana per a 1995 i s'aproven les bases que regiran aquesta convocatòria i que figuren com a annex a aquesta ordre.  
Segon  
L'import global màxim de les ajudes que es concediran serà de cinquanta milions de pessetes (17.258.574 PTA), a càrrec del capítol IV, línia de crèdit 401/000/95, del pressupost de l'Institut Valencià de la Joventut per a 1995.  
DISPOSICIONS FINALS  
Primera  
Es faculta el director general de l'Institut Valencià de la Joventut perquè dicte les resolucions que calga per tal de dur a terme el que disposa aquesta ordre.  
Segona  
Aquesta ordre entrarà en vigor el mateix dia de la seua publicació en el Diari Oficial de la Generalitat Valenciana.  
Tercera  
Contra aquesta ordre, que posa fi a la via administrativa, podrà interposar-s'hi recurs contenciós administratiu davant el Tribunal Superior de Justícia de la Comunitat Valenciana, en el termini de dos mesos comptadors a partir de la data de publicació d'aquesta ordre en el Diari Oficial de la Generalitat Valenciana. Per a la interposició del recurs serà requisit fer-ne comunicació prèvia a la Conselleria de Cultura, segons el que disposa l'article 110.3 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.  
València, 6 d'abril de 1995  
La consellera de Cultura,  
PILAR PEDRAZA MARTíNEZ  
ANNEX I  
Bases de la convocatòria  
Primera. Beneficiaris  
1. Podran sol·licitar subvencions, d'acord amb el que disposa aquesta convocatòria, les entitats inscrites en el Cens d'Associacions Juvenils i Entitats Prestadores de Serveis a la Joventut de la Comunitat Valenciana amb un àmbit d'actuació en almenys 10 localitats i tres consells locals de joventut.  
2. Aquestes entitats podran sol·licitar subvenció per als programes generals d'activitats.  
3. Els grups, les agrupacions, els centres, les organitzacions i les associacions que pertanyen a moviments, federacions i coordinadores amb personalitat jurídica pròpia, hauran de tramitar a través d'ells les sol·licituds per a qualsevol programa.  
4. Queden excloses del que disposa aquesta convocatòria les entitats que desenvolupen la seua activitat preferentment en l'àmbit universitari.  
Segona. Programes  
1. Les subvencions contribuiran al finançament dels programes d'activitats i cobriran la diferència entre l'aportació de l'entitat sol·licitant i el pressupost total necessari per al desplegament dels programes, fins a un màxim del 60%.  
2. No es concedirà subvenció a les entitats amb els programes d'activitats següents:  
- Les activitats que promoguen o justifiquen qualsevol forma de discriminació per raó de raça, sexe, religió o qualsevol altra que atempte contra els drets fonamentals de la persona.  
- Les activitats acadèmiques.  
- Els viatges desproveïts d'un clar interès cultural i social.  
- Les activitats amb finalitat lucrativa.  
- Les activitats que no estiguen adreçades a la formació dels joves per a la seua participació en la vida comunitària.  
- Aquelles que fomenten o puguen incitar, directament o indirectament, a l'ús de drogues, alcohol i tabac, o les que realitzen apologia del seu consum.  
- Els programes que no reunesquen les característiques tècniques que n'asseguren la realització.  
Tercera. Sol·licituds  
1. Les sol·licituds es presentaran en imprès normalitzat que facilitarà l'Institut Valencià de la Joventut. Caldrà adjuntar a la sol·licitud la documentació següent:  
- Fotocòpia del DNI del/de la president/a.  
- Compte de resultats del 1994 i pressupost per al 1995.  
- Memòria de les activitats realitzades al 1994, només per a aquelles entitats que no van rebre subvenció al 1994.  
- Un exemplar de cadascuna de les publicacions realitzades des de l'1 de gener de 1994.  
- Relació de tots els domicilis socials de l'entitat.  
- Fotocòpia de la fitxa d'obertura del compte corrent o llibreta d'estalvis on se sol·licite l'ingrés de la subvenció (les entitats que siguen seccions juvenils, departaments o secretaries de joventut d'altres organitzacions hauran de tenir el compte a nom de la secció, departament o secretaria, i les persones autoritzades hauran de ser les responsables de l'àrea de joventut).  
- Un programa d'activitats que haurà d'incloure les característiques tècniques que n'acrediten la viabilitat: personal responsable, infrastructures, periodicitat i descripció de les activitats, les característiques dels beneficiaris, el pressupost i els llocs on es realitzaran les activitats, i l'aportació de l'entitat i la dels participants.  
Les entitats sol·licitants que no formen part, com a membres de ple dret, del Consell de la Joventut de la Comunitat Valenciana hauran d'acreditar la seua implantació en 10 municipis i en 3 consells locals de joventut de la Comunitat Valenciana, mitjançant certificacions realitzades pels ajuntaments i els consells locals de joventut respectius.  
Les entitats sol·licitants de subvencions dels programes d'activitats podran presentar la sol·licitud i tota la documentació requerida a la seu de l'Institut Valencià de la Joventut; les unitats territorials de l'Institut Valencià de la Joventut d'Alacant i Castelló; les direccions territorials de Cultura; als centres d'informació de l'Oficina d'Informació, Iniciatives i Reclamacions de la Generalitat Valenciana; o bé per qualsevol dels mitjans establerts en l'article 38.4 de la Llei de Règim Jurídic de les Administracions Públiques i del Procediment Administratiu Comú.  
2. El termini de presentació de sol·licituds serà d'un mes comptador a partir del dia següent a la publicació d'aquesta ordre en el Diari Oficial de la Generalitat Valenciana.  
3. Quan les sol·licituds no reunesquen els requisits i la documentació exigits en el punt 1 d'aquesta base, es requerirà la persona interessada perquè, en el termini de deu dies, n'esmene els defectes; amb l'advertència que, altrament, s'arxivarà la sol·licitud sense cap tràmit més, segons que estableix l'article 71.1 de la Llei 30/1992, de 26 de novembre de Règim Jurídic de les Administracions Públiques i del Procediment Administratiu Comú.   
Quarta. Comissió avaluadora i resolució de la convocatòria  
1. Es crea la comissió d'avaluació per a l'estudi i la valoració de les sol·licituds presentades, i que estarà integrada pels membres següents:  
- El secretari tècnic de l'Institut Valencià de la Joventut.  
- Dos tècnics de l'Institut Valencià de la Joventut designats pel director general.  
- Tres representants del Consell de la Joventut de la Comunitat Valenciana.  
La comissió elevarà una proposta al director general de l'Institut Valencià de la Joventut, el qual resoldrà l'adjudicació de les subvencions.  
2. La resolució d'aquesta convocatòria es realitzarà en el termini màxim de tres mesos, comptadors a partir de la finalització del termini de presentació de sol·licituds. Si no recau resolució expressa dins d'aquest termini, s'entendran com a desestimades les sol·licituds, sense perjudici del que dispose la resolució d'adjudicació.  
Cinquena. Puntuació de les sol·licituds  
Per a la concessió de subvencions, seran tinguts en compte els criteris següents:  
a) Edat dels membres de l'associació o beneficiaris del programa. La puntuació correspondrà al grup d'edat majoritari.  
- Menors de 15 anys: 1 punt  
- De 15 a 20 anys: 5 punts  
- De 21 a 25 anys: 4 punts  
- De 26 a 29 anys: 2 punts  
b) Percentatge de finançament propi:  
- Fins el 70%: 1 punt  
- Des del 70%: 3 punts  
c) Implantació territorial:  
- 10 municipis: 1 punt  
- D'11 a 20 municipis: 2 punts  
- Més de 20 municipis: 3 punts  
d) Tipus d'activitats.  
d.1) Entitats prestadores de serveis a la joventut, organitzacions i associacions juvenils de caràcter social: d'1 a 15 punts, segons el programa d'activitats.  
d.2) Organitzacions polítiques juvenils: d'1 a 10 diputats en les Corts Valencianes, 1 punt; d'11 a 20 diputats, 3 punts; de 30 a 40 diputats, 5 punts; més de 40 diputats, 7 punts; d'1 a 8 punts s'adjudicaran segons la valoració dels programes.  
Tindran una valoració preferent els programes que reunisquen totes o algunes de les següents característiques: activitats de formació i que possibiliten la participació sòcio-política de la joventut; les que creen entre els joves un sentiment de pertinença a la Unió Europea, i aquelles que van adreçades a estendre entre la joventut actituds actives davant de qualsevol tipus de discriminació.  
e) Tenir centre d'informació juvenil integrat dins la Xarxa de Centres i Punts d'Informació Juvenil de la Comunitat Valenciana, 5 punts.  
f) Valoració de les publicacions realitzades des de l'1 de gener de 1994, fins a 5 punts.  
g) Nombre de consells locals de joventut, a la Comunitat Valenciana, dels quals és membre l'entitat:  
- 3 consells: 1 punt  
- De 3 a 6 consells: 2 punts  
- Més de 6 consells: 3 punts  
h) Tenir àmbit autonòmic: 10 punts  
i) Valoració del grau d'utilizació del valencià per part de l'entitat en les publicacions, fins a 5 punts.  
Sisena. Justificació i pagament  
1. Les entitats a les quals haurà estat concedida subvenció, la rebran si justifiquen la seua finalitat i l'aplicació dels fons rebuts, mitjançant la presentació, abans del 15 de novembre de 1995, dels documents següents:  
a) Memòria de les activitats realitzades durant 1995.  
b) Declaració de les subvencions rebudes d'altres entitats.  
c) Certificat del tresorer de l'entitat, en què conste que l'import de la subvenció està registrat com a ingrés previst.  
2. L'incompliment de l'obligació de justificar la subvenció, suposarà la pèrdua del dret al cobrament.  
Setena. Obligacions dels beneficiaris  
1. Els beneficiaris de subvencions hauran de complir les obligacions següents:  
a) Comunicar les modificacions que es produesquen en el desplegament del programa subvencionat.  
b) Admetre la presència de supervisors de l'Institut Valencià de la Joventut.  
c) Fer constar, en tot el material imprés que s'utilitze en les activitats corresponents, la col·laboració de l'Institut Valencià de la Joventut.  
d) Acreditar, en el termini màxim de 10 dies comptadors des de l'endemà de la notificació de la concessió, que es troba al corrent de les seues obligacions tributàries i davant de la Seguretat Social, referides als 12 mesos anteriors a la sol·licitud de la subvenció, en els termes previstos en l'Ordre de 7 de gener de 1991, de la Conselleria d'Economia i Hisenda (DOGV 05.02.91).  
e) Dur una comptabilitat constituïda pel diari general d'operacions, el balanç i el compte de resultats de l'exercici subvencionat.  
2. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà produir la modificació de la resolució de la concessió.  
3. L'import de les subvencions rebudes en cap cas podrà ser de tal quantia que, aïlladament o en concurrència amb subvencions o ajudes d'altres administracions públiques, o d'altres ens públics o privats, supere el cost de l'activitat que ha de desenvolupar el beneficiari.  
En aquest cas, quan la subvenció principal siga la atorgada per la Generalitat Valenciana, pertocarà el reintegrament de l'excés obtingut sobre el cost de l'activitat desenvolupada.


Còpia Permalink ELI